Seuns sien hoe twee maats verdrinkArgieffoto Twee kinders van Marapyane in Mpumalanga het Saterdag in ŉ steengroef verdrink toe hulle saam met twee van hul maats gaan swem het. Sers. Tlaki Matemane, woordvoerder van die polisie, sê Raubas Ntsweng (13) en Goitsemang Morokho (11) het omstreeks 11:30 saam met twee vriende in die steengroef gaan swem toe hulle in die moeilikheid beland het. Volgens inligting wat aan die polisie verskaf is, het die twee oorlewendes gesien het hoe hulle vriende in die water in die moeilikheid beland. Hulle het omgedraai en terug geswem waarna hulle na ŉ nabygeleë taverne gehardloop het om hulp te ontbied. Die polisie is in kennis gestel en polisieduikers, die KwaMhlanga-honde-eenheid, nooddienste en brand-en-reddingsdienste het almal hand bygesit om na die seuns te soek. “Die eerste slagoffer se liggaam is omstreeks 16:35 gevind en die tweede slagoffer om 17:25,” sê Matemane. “Die slagoffers het albei net hul onderklere aangehad, het skuim om hul monde gehad en het nie meer asem gehaal nie. Hulle is op die toneel deur paramedici dood verklaar.” Die seuns se ouers het hulle uitgeken. Raubas was ŉ graad 7-leerder aan Lekgolane Primary School en Goitsemang ŉ graad 5-leerder aan Ikageleng Primary School. ŉ Geregtelike doodsondersoek word gedoen.